Audun Lindholm

**Audun Lindholm** (født 8. oktober 1980) er en norsk redaktør, forlegger og fanzineutgiver.

Lindholm er leder for mikroforlaget Gasspedal og fra 2006/07 redaktør i  tidsskriftet Vagant. Tidligere har han utgitt en rekke fanziner, og siden 2010 har han produsert flere kortfilmer.

I 1994 ble han medredaktør av rollespill-fanzinen *[[Imagonem]]*, der han skrev en fast fanzinespalte. På samme tid startet han fanzinen *Gudenes inngripen*, med tilknytning til både black metal- og UFFA-miljøene i Trondheim. Senere redigerte og utga han science fiction-fanzinen *Sol* og var aktiv i amatørpresseorganisasjonen (APA) *Replicant*. De mest langvarige fanzinene Lindholm har utgitt, er litteraturfanzinene *Journal Ka* (syv utgaver, 1997-1999) og Grønn kylling (arb. tittel).

I 2000 etablerte Lindholm «aktivitetslabelen» Gasspedal som utgivelsesplattform for fanzinene han var involvert i. I 2003 utkom de første chap-bøkene i serien Biblioteket Gasspedal, av Bjørn Skogmo og Vemund Solheim Ådland. I årene som fulgte ble forfattere som Annelie Axén, Das Beckwerk, Arve Kleiva, Pål Norheim, Sigurd Tenningen og Øyvind Ådland utgitt i serien, i tillegg til oversettelser av Mircea Cartarescu, Henri Michaux og Peter Waterhouse. Gasspedal har også vært involvert i andre prosjekter, som småforlagsmessa *Tekstallianse*, den tverrnordiske utgivelsesserien NOORD  og filmserien *Gasspedal Animert* . Den åttende filmen i serien, animert av Kristian Pedersen og basert på et dikt av Øyvind Rimbereid, ble i oktober 2014 tildelt Goethe-Instituttets filmpris  under Zebra Poetry Film Festival i Berlin.

I 2003 startet Lindholm Audiatur – Festival for ny poesi sammen med Martin M. Sørhaug. Til festivalen redigerte han i 2005, 2007 og 2009 *Audiatur – Katalog for ny poesi*, en trilogi om og med internasjonal avantgardistisk samtidspoesi på 512 + 32, 784 og 832 sider, sammen med Paal Bjelke Andersen og Thomas Lundbo. Lindholm trakk seg fra festivalstyret i 2011, men sitter fortsatt i redaksjonen for Audiatur Bokhandel, som han også var med på å starte opp.

I 2007 ble Lindholm ansvarlig redaktør for tidsskriftet Vagant, der han hadde vært med i redaksjonen siden 2005. I 2013 ble Vagant tildelt prisen som Årets tidsskrift av Norsk Tidsskriftforening.

Sammen med Susanne Christensen redigerte Lindholm i 2009 boka «Borders» på det amerikanske forlaget ChainLinks med bidrag fra *Das Beckwerk, [[Ida Börjel]] og [[Matias Faldbakken]].*

## Priser
I 2011 redigerte Lindholm boka *Som fra mange ulike verdener*, om Ole Robert Sundes forfatterskap. Boka ble designet av Andreas Töpfer, og fikk gull i Grafills kåring Årets vakreste bøker i tillegg til æresdiplom under Stiftung Buchkunsts kåring «Verdens vakreste bøker» under bokmessa i Leipzig i februar 2014.

**Øvrige priser:**
* Bästa fansin 1997
* *[[Imagonem]]* kåret til årets beste rollespillfanzine av *[[Nisse-nytt]]* (Sverige) (Sammen med Matthijs Holter)
* Norsk science fiction-fandom tildelte Lindholm Fanzineprisen 2000 for «innsats for norsk fanzinekultur gjennom flere år»
* Bergen kommunes kulturpris 2011 for «virke til et vesentlig løft for kulturlivet i Bergen»
* Årets tidsskrift 2013
* Språkprisen 2014

## Referanser


## Eksterne lenker
* Gasspedal
* Vagant
* Intervju fra Bøygen 4/07
* Dialog med Jørn H. Sværen fra Vinduet 4/08